**МОТИВИ**

**към проект на съвместна Наредба на министъра на земеделието, храните и горите и министъра на здравеопазването за хигиената на храните**

Съгласно изискванията на чл. 7, ал. 5, т. 3 и 4 от Закона за храните хигиенните изисквания към обектите за производство, преработка и дистрибуция на храни, както и условията за производство, преработка и дистрибуция на храни се регламентират в съвместни наредби, издадени от министъра на земеделието, храните и горите и министъра на здравеопазването.

Основната причина за издаване на нова наредба е, че в „Държавен вестник“ бр. 52 от 09.06.2020 г. е публикуван нов Закон за храните. Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

В тази връзка е необходимо да бъде издадена нова съвместна Наредба на министъра на земеделието, храните и горите и министъра на здравеопазването за хигиената на храните. Новата наредба ще отмени Наредба № 1 от 2016 г. за хигиената на храните (обн., ДВ, бр. 10 от 2016 г.).

Целта на наредбата е гарантиране на висока степен на защита на здравето и интересите на потребителите по отношение на храните, както и че на пазара не се предлагат храни, които не са безопасни за здравето на човека.

С наредбата се въвеждат разпоредбите на Директива 98/28/ЕО на Комисията от 29 април 1998 г. за предоставяне на дерогация от определени разпоредби на Директива 93/43/ЕИО относно хигиената на храните по отношение на морския превоз на сурова захар в насипно състояние, поради което към нея е приложена таблица на съответствието с правото на Европейския съюз. Във връзка с това е приложена таблица на съответствието с правото на Европейския съюз.

С наредбата се осигурява прилагането на Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните.

Наредбата определя общите хигиенни изисквания към обектите за производство, преработка и дистрибуция на храни, специфичните изисквания при транспорт на храни, както и изискванията към условията за производство, преработка и дистрибуция на храни.

Проектът на наредба следва структурата на сега действащата Наредба 1 за хигиената на храните, като са добавени или допълнени някои разпоредби с цел допълване на общите изисквания към обектите за производство, преработка и дистрибуция на храни по отношение на проектирането и изграждането на сградите и помещенията, водопроводните и канализационните инсталации на обектите, осветлението в обектите, отоплителните, вентилационните и климатичните инсталации, както и качеството на водата с която се захранват обектите. Допълнени са и изискванията към условията за производство, преработка и дистрибуция на храни по отношение на поддържането на чистотата, поддържането в техническа изправност на водопроводните, канализационните, отоплителните, вентилационните, климатизационните и електрическите инсталации, използването на специално работно облекло, лични предпазни средства и обувки за работещите в обекта, както и условията за извършване на ефективна защита на обекта от насекоми и гризачи и провеждане на дезинфекция, дезинсекция и дератизация.

За приемането на проекта на акт не са необходими допълнителни разходи/трансфери/други плащания по бюджета на Министерството на земеделието, храните и горите и Министерство на здравеопазването. Предложеният проект не води до въздействие върху държавния бюджет и върху адресатите на наредбата.

С прилагането на наредбата ще се постигне защита на потребителя по отношение на безопасността на храните и ще се гарантира пълно съответствие с правото на Европейския съюз.